La Bibia piemontèisa/Testament Vej/Osea/Osea 4


Osea

4

Nosgnor a acusa soa gent 

Scoté la paròla 'd Nosgnor, gent d'Israel, përchè Nosgnor a l'é an càusa con coj ch’ a stan ant ël pais: a-i é pa fedeltà nì grinor, e gnanca conossensa 'd Nosgnor ant ël pais, mach ëd fausserìe, busiardarìe, sassinagi e rubarissi, adulteri e violensa, e 'l sangh ëspantià as mës-cia con d'àutr sangh ësbardlà. A l'é për lòn che 'l pais a l'é an deul e tui coj che a-i ëstan a deperisso, fin-a le bestie dij camp e j'osej dël cel, e fin-a ij pess dël mar a spariran. 

Përtant che gnun a fasa 'd process, gnun-a reprimenda! Përchè a l'é con ti, ël sacerdòt, che mi i son an càusa.  Ti të straubaceras ant ël pien dël di, e 'dcò 'l profeta a s'antraperà, la neuit con ti, e mi i farai meuire toa mare. Mia gent a meuir përchè ch’am conòss pa. E a ti, ch’it l’has nen vorsume conòsse, it arfuderai tò sacerdossi. Përchè ch’it l'has dësmentià la lej ëd tò Dé, ëdcò mi i dësmentierai ij tò fieuj. Tuti, vàire ch’ a son, a l'han pëcà contra 'd mi, a l'han cambià soa Glòria con l'Ónta. As nurisso dij sacrifissi che mia gentl a smon për ij sò pëccà, a son galup ëd soe colpe. Ma a në sarà dël preivi parèj dla gent: i-j farai sconté soa condòta, e i-j pagrai për soe euvre. Lor a mangeran, ma as gavran pa la fam, as prostituiran, ma sensa esse dru, përch’ a l'han chità mi, ël Signor, e a l’han nen vorsume scoté.

Giudissi dla idolatrìa dle mistà pagan-e e dël cult dla prostitussion 

Le meretris e ‘l vin a fan perde ‘l bon sens. Mia gent a consùlta sò tòch ëd bòsch, a l'é sò baròt che a-j dà le drite përchè në spìrit ëd prostitussion a-j fà falì la stra, e lor as prostituisso, slontanandse da sò Dé. An sle bëcche dle montagne lor a fan sacrifissi, an sle colin-e a bruso d'ancens, sota la rol, j'arbre e ij terebint përchè soa ombra a l'é bon-a. Për lòn vòste fije as prostituisso e vòste nòre a fan d’adultéri. Tutun, i ciamerai pa cont për la prostitussion ëd vòstre fije, nì për l’adulteri ‘d vòstre nòre, përchè lor midem, ij sacerdot, as në van da banda con ëd bagasse, con ëd bagasse sacrà a smon-o ‘d sacrifissi. A l’é ‘n pòpol sensa sens ch’a va drit a la përdission.

Se ti, Israel, it pràtiche la prostitussion, che almanch Giuda as në renda pa colpèivol. Andé nen al santuari ‘d Ghilgal, monté nen a Bet-Aven e giuré pa për la vita ‘d Nosgnor.

Tanme na vaca ch’as lassa nen domëstié, l’istess Israel as lassa nen buté al pass. Dun-a Nosgnor a la pasturerà tanme dij babèro ant ëd prà dovert. Coj d’Efraim a l’han fàit n’aleansa con j’idoj. Lasseje fè! Dòp tanta prostitussion, a l’é passaje la cioca. Lor a l’han pì car ël dzonor che la dignità! A saran portà via an sj’ale dël vent e a l’avran onta dij sò sacrifissi.

Nòte 

Piemontèis
Bibia
Testament Vej
Osea